### Beslutning

Udvalget kunne enstemmigt tiltræde indstillingen med bemærkning om, at udvalget anbefaler, at der etableres hastighedsdæmpende foranstaltninger og fortov på [adresse] som beskrevet i notat af 7. februar 2018 fra Magistratsafdelingen for Teknik og Miljø til udvalget.
 Karoline Overgaard var forhindret i at deltage i udvalgets behandling af sagen.

Endelig vedtagelse af forslag til Lokalplan nr. 1030, Omdannelse af offentlig område til boligområde ved [adresse] i Hasle og Tillæg nr. 4 til Kommuneplan 2017.

### Resumé

Lokalplanen gælder for et område på 12.776 m2 afgrænset af [adresse] og [adresse] beliggende i Hasle, [adresse] V.

 Området er ved lokalplanens udarbejdelse kommunalt ejet og ligger i byzone. Boligorganisationen AlmenBo [adresse] har kvoter til at etablere 136 ungdomsboliger i området.

 Nærområdet er præget af boliger samt bebyggelse til offentlige formål. Lokalplanområdet grænser mod nord og øst op til ældreboliger og tilknyttede faciliteter, mod syd til [adresse] og mod vest til [adresse].

 Grunden er i dag ubebygget, men der har tidligere ligget et plejehjem. Terrænet på grunden skråner lidt mod vest.

 Området kan med lokalplanen bebygges med ungdomsboliger og senior- eller familieegnede boliger – på mellem 3 og 5 etager. Ungdomsboligerne opføres i hhv. 4 og 5 etager, hvor øverste etage er tagterrasse. Centralt i lokalplanområdet udlægges et fælles grønt opholdsområde for hele lokalplanområdets beboere.

 Området er omfattet af Lokalplan nr. 889, hvori området er udlagt til offentlige formål. Lokalplanen, som er vedtaget den 30. marts 2011 ophæves for den del, der vedrører lokalplanområdet.

 Lokalplanen er ikke i overensstemmelse med kommuneplanen. Den er derfor ledsaget af et kommuneplantillæg for at muliggøre omdannelse af området fra offentlig formål til boligformål. Maksimum etageantal ændres fra 2 til 5 etager, og bebyggelsesprocenten for området ændres fra 45 til 60.

 Lokalplanforslaget har været i offentlig høring i perioden fra 18. april til 13. juni 2017. I høringsperioden er der indkommet to bemærkninger til forslaget fra beboere i lokalområdet samt fra et lokal brugerråd.

### Indstilling

At 1) forslag til Lokalplan nr. 1030, Omdannelse af offentlig område til boligområde ved [adresse] i Hasle vedtages endelig med den ændring, der fremgår af afsnit 5.4,

 at 2) Tillæg nr. 4 til Kommuneplan 2017 vedtages endeligt, og

 at 3) de indkomne bemærkninger fra den offentlige høring af lokalplanforslaget besvares som beskrevet i afsnit 5.4.

### Sagens forløb

10-01-2018 Borgmesterens Afdeling påtegning
Fremsendes til Magistraten. Borgmesterens Afdeling har ingen bemærkninger til indstillingen.
 15-01-2018 Magistraten
Fremsendes til [adresse] med bemærkning, at Magistraten i mødet den 15. januar 2018 anbefaler, at byrådet tiltræder Magistratsafdelingen for Teknik og Miljøs indstilling af 20. december 2017.

 Rådmand Karin Mortensen tog forbehold med hensyn til udkørselsforhold.
 24-01-2018 Aarhus Byråd
Fremsendes til Teknisk Udvalg til behandling i henhold til beslutning i byrådets møde den 24. januar 2018.
 26-02-2018 Teknisk Udvalg
Udvalget kunne enstemmigt tiltræde indstillingen med bemærkning om, at udvalget anbefaler, at der etableres hastighedsdæmpende foranstaltninger og fortov på [adresse] som beskrevet i notat af 7. februar 2018 fra Magistratsafdelingen for Teknik og Miljø til udvalget.
 Karoline Overgaard var forhindret i at deltage i udvalgets behandling af sagen.